b'\n_START_ARTICLE_\nEinar Marttinen\n_START_PARAGRAPH_\nEinar Iisakki Marttinen (19. joulukuuta 1895 Mikkeli \xe2\x80\x93 21. helmikuuta 1919) oli suomalainen j\xc3\xa4\xc3\xa4k\xc3\xa4riv\xc3\xa4nrikki ja Viron armeijan luutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka osallistui my\xc3\xb6hemmin Suomen sis\xc3\xa4llissotaan ja Viron vapaussotaan.\n_START_SECTION_\nPerhetaustat ja koulutus\n_START_PARAGRAPH_\nMarttisen vanhemmat olivat junailija Alliin Marttinen ja Lovisa Kuitunen. H\xc3\xa4n kirjoitti ylioppilaaksi Oulun suomalaisessa lyseosta vuonna 1915 ja liittyi Pohjois-Pohjalaiseen osakuntaan. Opintojaan h\xc3\xa4n jatkoi Helsingin yliopiston teologisessa tiedekunnassa ja suoritti teologisen alkututkinnon vuonna 1916. H\xc3\xa4nen velji\xc3\xa4\xc3\xa4n ovat eversti Alpo Marttinen ja kirkkoherra Olli Marttinen.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nMarttinen ty\xc3\xb6skenteli kirkkoherran apulaisena Kurussa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 18. kes\xc3\xa4kuuta 1917, josta h\xc3\xa4net siirrettiin 7. elokuuta 1917 pataljoonan 2. komppaniaan.\n_START_SECTION_\nSuomen sis\xc3\xa4llissota\n_START_PARAGRAPH_\nMarttinen astui Suomen armeijan palvelukseen 7. helmikuuta 1918 aliupseeriksi ylennettyn\xc3\xa4. H\xc3\xa4n saapui takaisin Suomeen 18. helmikuuta 1918 j\xc3\xa4\xc3\xa4k\xc3\xa4rien etujoukon mukana Vaasaan. Vaasasta h\xc3\xa4net komennettiin aluksi Ouluun, miss\xc3\xa4 h\xc3\xa4n koulutti v\xc3\xa4rv\xc3\xa4ttyj\xc3\xa4 joukkoja. My\xc3\xb6hemmin h\xc3\xa4net siirrettiin p\xc3\xa4\xc3\xa4llik\xc3\xb6ksi 2. Krenat\xc3\xb6\xc3\xb6rirykmentin II Savon pataljoonan konekiv\xc3\xa4\xc3\xa4rikomppaniaan. H\xc3\xa4n osallistui sis\xc3\xa4llissodan taisteluihin Vilppulassa, Lylyss\xc3\xa4, Korkeakoskella, Lemp\xc3\xa4\xc3\xa4l\xc3\xa4ss\xc3\xa4 (Moisio), Kuljussa, Tampereella ja Vesilahdella, miss\xc3\xa4 h\xc3\xa4n haavoittui 19. huhtikuuta 1918.'